**RELACION**

**PËR**

**PROJEKTVENDIMIN**

**PËR**

**PROPOZIMIN E PROJEKTLIGJIT “PËR DISA NDRYSHIME NË LIGJIN, NR.71/2019, “PËR KORPORATËN E INVESTIMEVE SHQIPTARE”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Propozimi për ndryshimin i Ligjit nr.71/2019 “Për Korporatën e Investimeve Shqiptare” ka si qëllim krijimin e kushteve që Korporata e Investimeve Shqiptare të zhvillojë aktivitetin si një shoqëri tregtare me vetëfinancim dhe të realizojë të ardhura nga objekti i veprimtarisë.

“Korporata e Investimeve Shqiptare” sha Tiranë është një shoqëri tregtare me kapital tërësisht shtetërorë në pronësi të Ministrisë së Financave dhe Ekonomisë. Shoqëria funksionon në bazë të Ligjit Nr. 71/2019 “Për Korporatën e Investimeve Shqiptare”, Ligjit Nr. 9901, datë 14.4.2008 “Për tregtarët dhe shoqëritë tregtare” të ndryshuar dhe Statutit.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Ky projekt-akt nuk është parashikuar në paketën e planifikuar të projektakteve, por duke marrë parasysh rëndësinë që paraqet kjo nismë, e konsiderojmë të domosdoshëm miratimin sa më shpejt të këtij projekt-akti.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Hartimi i këtij projektvendimi ka si qellim përmirësimin e mënyrës së menaxhimit të shoqërisë “Korporata e Investimeve Shqiptare” sha Tiranë nëpërmjet rritjes së përformacës financiare.

Këto ndryshime ligjore, kanë ardhur pas analizës ekonomiko financiare e shoqërisë për vitin 2021, bazuar në pasqyrat financiare të certifikuar nga kompania audituese Deloitte si një formë auditimi e nivelit ndërkombëtar.

Shpenzimet e shoqërisë “Korporata e Investimeve Shqiptare” përfshijnë shpenzimet që kanë të bëjnë me projektet e iniciuara nga AIC, me studimet e fizibilitetit për projektet e ndryshme të cilat do të shërbejnë për thithjen e investimeve te huaja dhe vendase, tarifat e shërbimit dhe kostot administrative për organizimin dhe funksionimin e shoqërisë.

“Korporata e Investimeve Shqiptare” sha e ka të orientuar aktivitetin e saj bazuar në studime e projektime, bashkëpunime me investitorë vendas dhe të huaj me qëllim zhvillimin e projekteve të rëndësishme për vendin. Për të mundësuar vazhdimësinë e punës së shoqërisë, një pjesë e shpenzimeve përballohen me fondet e akorduara nga Buxheti i Shtetit, si një detyrim ligjor, që ortaku shtetëror si pronar, të kontribuojë për ecurinë e korporatës.

Në kuptim të Ligjit Nr. 9901, datë 14.4.2008 “Për tregtarët dhe shoqëritë tregtare” të ndryshuar, shoqëritë tregtare janë me vetëfinancim dhe përballojnë shpenzimet me të ardhurat e tyre. Bazuar në qëllimin e krijimit të saj, MFE ka propozuar ndryshimin e ligjit, për të mundësuar që kjo shoqëri, të zgjerohet me aksionarë të tjerë vendas dhe huaj, që kanë kapacitete për të ndërmarrë misione dhe investime të rëndësishme për vendin, siç është edhe fokusi i veprimtarisë së korporatës. Ndryshimet ligjore do të sjellin zgjerimin e aktivitetit dhe uljen e kostove.

Këshilli i Ministrave ka tagrat e pronarit mbi pronën shtetërore, në kuptim të ligjit Nr. 9901, datë 14.4.2008 “Për tregtarët dhe shoqëritë tregtare” të ndryshuar, paketa e aksioneve të Korporatës së Investimeve Shqiptare, në zbatim të Ligjit nr.71/2019 “Për Korporatën e Investimeve Shqiptare”,përfaqësohet nga ministria përgjegjëse për ekonominë. Ky autorizim i ligjit për ministrinë përgjegjëse për ekonominë, kufizon të drejtën e pronarit (Këshillit të Ministrave) për të ndryshuar përfaqësuesin e tij, ndaj lind nevoja e ndryshimit në ligjin nr. 71/2019 “Për Korporatën e Investimeve Shqiptare”, që togfjalëshi “Ministria përgjegjëse për ekonominë” të zevëndësohet me “përfaqësues i pronarit”. Kjo e drejtë i takon pronarit për të autorizuar një entitet publik vendas ose të huaj si përfaqësues të tij, në përshtatje me objektin e veprimtarisë që ushtron entiteti përkatës.

Ndryshimet ligjore të propozuara në Ligjin nr.71/2019 “Për Korporatën e Investimeve Shqiptare”, do të mundësojë që kjo shoqëri të rritë burimet e financimit nëpërmjet bashkëpunimeve me entitete te tjera vendase dhe të huaja, duke reduktuar mundësine e perfitimit nga fondet buxhetore, si dhe të japë mundësinë e hapjes me ortakëri dhe sipërmarrje të përbashkëta, të cilat do të shërbëjnë për mbulimin e kostove financiare në drejtim të projekteve të investimit, tarifat e shërbimeve etj.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projekt-akti i propozuar është hartuar në përputhje dhe në harmoni të plotë me nenet 78, 83, pika 1, të Kushtetutës së Republikës së Shqipërisë, të ndryshuar.

Projekt-akti i paraqitur është në harmoni me të gjithë rendin juridik të brendshëm dhe ndërkombëtar.

1. **VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKTAKET NORMATIVE)**

Ky projektvendim nuk ka për qëllim përafrimin e legjislacionit me *Acquis Communautaire*.

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Ky projekt-akt është i strukturuar në 2 nene kryesore.

* Në nenin 1 të projektaktit janë trajtuar disa ndryshime në Ligji nr.71/2019 si më poshtë:
* Në pikën 1. është përcaktuar zëvëndësimi i togfjalëshit “Ministri përgjegjës për ekonominë” me togfjalëshin “përfaqësuesi i pronarit”, kjo do të mundësojë që përfaqësuesi i pronarit të mos jetë e përcaktuar në ligj, por të përcaktohet nga Këshilli i Ministrave në cilësinë e pronarit të pronës shtetërore.
* Në Pikën 2 , është bërë ndryshimi i pikës 2 të nenit 4, si me poshtë:

“Këshilli i Ministrave në cilësinë e pronarit, përcakton entitetin publik si përfaqësuesi i aksioneve të Korporatës. Këshilli i Ministrave transferon të drejtën e pronësisë së aksioneve tek entitete vendase ose të huaja, që përputhen me objektin e veprimtarisë”.

Ndryshimi i kësaj pike, do të jëtë në funksion të pikës 1, ku Këshilli i Ministrave si pronar i pronës shtetërore ka tagrin e pronarit për të autorizuar si “Përfaqësues të pronarit” çdo entitet vendas dhe të huaj.

* Në pikën 3 është përcaktuar shfuqimi i gërmës “a” të pikës 1 dhe pika 2 e nenit 6.

Kjo propozohet e qëllim që shoqëria të përballojë shpenzimet e saj, nga të ardhuar e siguruara nga aktiviteti i saj ekonomik dhe jo nga buxheti i shtetit qoftë edhe në formën e ndihmës shtetërore.

Në pikën 4,5,6,7 është propozuar heqja e “bordit keshillimor” si pjesë e organeve drejtuese të Korporatës dhe si rrjedhojë dhe të gjitha detyrat dhe funksionet saj në shoqëri, kjo për të eleminuar kostot financiare të shoqërisë për drejtimin e aktivitetit të saj.

Ndërkohë që neni 2, i projektaktit parashikon hyrjen e tij në fuqi.

Përfundimisht, nëpërmjet miratimit të dispozitave që përmban projektakti, është e mundur që të arrihen plotësisht objektivat dhe synimet e tij.

1. **INSTITUCIONET DHE ORGANET QË NGARKOHEN PËR ZBATIMIN E AKTIT**

Për zbatimin e projekt-aktit ngarkohet Ministria e Financave dhe Ekonomisë.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Projekt-akti është hartuar nga strukturat përgjegjëse e Ministrisë së Financave dhe Ekonomisë.

Për projektakti ka dhënë mendimin e saj dhe Ministria e Drejtësisë, e cila ka dhënë sugjerimet e saj, të reflektuara nga ana e MFE-së në projektakt.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Zbatimi i projekt-aktit nuk shoqërohet me shpenzime shtesë financiare për Buxhetin e Shtetit

**MINISTRI**

**DELINA IBRAHIMAJ**

***Shënime***

1. Lloji i shkrimit në të gjithë dokumentin është “*Times Neë Roman”*, madhësia e shkrimit 14, hapësira mes rreshtave 1.
2. Titulli i dokumentit “Relacion për ...lloji i projektaktit...titulli i projektaktit” dhe titujt e rubrikave shkruhen me shkronja të mëdha “*Bold*” me hapësirë 1 mes rreshtave, e vendosur në qendër.
3. Shkrimi në “*Footer*” është i madhësisë 11.